Pakuotės lapelis: informacija vartotojui

GASTROVAL geriamieji lašai (tirpalas)

valerijonų tinktūra, karčiųjų kiečių žolės tinktūra, pipirmėčių lapų tinktūra, standartizuota šunvyšnių lapų tinktūra

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau arba pasitarti, kreipkitės į vaistininką.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
-	Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.


Apie ką rašoma šiame lapelyje?

1.	Kas yra GASTROVAL ir kam jis vartojamas
2.	Kas žinotina prieš vartojant GASTROVAL
3.	Kaip vartoti GASTROVAL
4.	Galimas šalutinis poveikis
5.	Kaip laikyti GASTROVAL
6.	Pakuotės turinys ir kita informacija


1.	Kas yra GASTROVAL ir kam jis vartojamas

Tradicinis augalinis vaistas, kurio indikacijos pagrįstos tik ilgalaikiu vartojimu, skirtas apetitui bei virškinamojo trakto veiklai gerinti, žarnyno ir tulžies takų spazmams lengvinti bei vidurių pūtimui mažinti.

Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant GASTROVAL

GASTROVAL vartoti draudžiama:
1. jeigu yra alergija veikliosioms medžiagoms,
1. jeigu padidėjęs akispūdis.

Įspėjimai ir atsargumo priemonės:
1. vaisto nerekomenduojama naudoti jaunesniems nei 18 metų asmenims.
1. jeigu vartojant šį vaistą ilgiau kaip 1 savaitę simptomai išlieka, būtina pasitarti su gydytoju ar kvalifikuotu sveikatos priežiūros specialistu.
1. jei blogas tulžies takų praeinamumas, yra sunki kepenų liga, sutrikęs šlapinimasis, ypač dėl priešinės liaukos hipertrofijos, vaisto geriau nevartoti.
1. pasitarkite su gydytoju arba vaistininku, prieš pradėdami vartoti Gastroval.

Vaikams ir paaugliams
Vaisto nerekomenduojama naudoti jaunesniems nei 18 metų asmenims, nes nėra atlikta atitinkamų saugumo tyrimų.

Kitų vaistai ir GASTROVAL
Vartojant kartu su amantadinu, chinidinu, tricikliais antidepresantais, neuroleptikais, anticholinerginis poveikis didesnis. Metoklopramidas mažina šunvyšnės alkaloidų poveikį virškinamajam traktui.
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.
Paskutiniuosius nėštumo mėnesius ir žindymo laikotarpiu vaisto vartoti negalima.
Poveikis vaisingumui nežinomas.

Vairavimas ir mechanizmų valdymas
Vartojant rekomenduojamą dozę, neigiamo vaisto poveikio gebėjimui vairuoti automobilį ir prižiūrėti veikiančius mechanizmus nepastebėta, tačiau nuo didesnės dozės gali sutrikti gebėjimas reaguoti.

GASTROVAL sudėtyje yra etanolio
Šio vaisto sudėtyje yra ne mažiau kaip 61,5 % (V/V) alkoholio (etanolio), t.y. 224 mg dozėje (10 lašų). Toks dozėje esantis alkoholio kiekis atitinka 4,4 ml alaus ir 1,83 ml vyno. 
Mažas alkoholio kiekis, esantis šio vaisto sudėtyje, nesukelia pastebimo poveikio.

3.	Kaip vartoti GASTROVAL

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Vartojimo metodas
Vartoti per burną.

Dozavimas
Suaugusiems
Gerti 30 min. prieš valgį 2 – 3 kartus per dieną po 10 – 20 lašų.
Vartoti ilgiau negu 1  savaitę galima tik pasitarus su gydytoju.

Vartojimas vaikams
Vaisto nerekomenduojama naudoti jaunesniems nei 18 metų asmenims, nes nėra atlikta atitinkamų saugumo tyrimų.

Pamiršus pavartoti GASTROVAL
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Gydomoji dozė nepageidaujamo poveikio dažniausiai nesukelia. 
Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
Galimi alerginės ar į ją panašios reakcijos (dilgėlinės, niežėjimo) pavieniai atvejai. Gali džiūti burna, dažniau susitraukinėti širdis, sutrikti šlapinimasis, pablogėti regėjimas.

Jei pasireiškia kiti, anksčiau nepaminėti šalutiniai reiškiniai, reikia pasitarti su gydytoju ar kvalifikuotu sveikatos priežiūros specialistu.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti GASTROVAL

Šį vaistą laikykite vaikams nepasiekiamoje ir nepastebimoje vietoje.

Laikyti ne aukštesnėje kaip 25 ºC temperatūroje.
Buteliuką laikyti išorinėje dėžutėje, kad preparatas būtų apsaugotas nuo šviesos.
Buteliuką laikyti sandarų.

Ant buteliuko etiketės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip tvarkyti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

GASTROVAL sudėtis
-	Veikliosios medžiagos yra valerijonų tinktūra, karčiųjų kiečių žolės tinktūra, pipirmėčių lapų tinktūra ir standartizuota šunvyšnių lapų tinktūra.
1 ml geriamųjų lašų yra 0,4 ml Valeriana officinalis L., radix (valerijonų šaknų) tinktūros (1:5, ekstrahentas 70 % (V/V) etanolis), 0,3 ml Artemisia absinthium L., herba (karčiųjų kiečių žolės) tinktūros (1:5, ekstrahentas 70 % (V/V) etanolis), 0,2 ml Mentha x piperita L., folium (pipirmėčių lapų) tinktūros (1:20, ekstrahentas 90 % (V/V) etanolis), 0,1 ml Atropa belladonna L., folium (šunvyšnių lapų) standartizuotos tinktūros (1:10, ekstrahentas 70 % (V/V) etanolis).
-	Pagalbinių medžiagų nėra.

GASTROVAL išvaizda ir kiekis pakuotėje:

Gelsvai žalsvai rudos spalvos skystis.
Kartono dėžutėje yra vienas buteliukas su lašintuvu, kuriame yra 25 ml tirpalo.


Registruotojas ir gamintojas
UAB „Valentis“
Molėtų pl. 11
LT‑08409 Vilnius
Tel.: +370 5 2701225
Faksas: +370 5 2701223


Jeigu apie šį vaistą norite sužinoti daugiau, kreipkitės į vietinį rinkodaros teisės turėtojo atstovą:

UAB „Valentis“
Molėtų pl. 11
LT-08409 Vilnius
Tel.: +370 5 2701225
Faksas: +370 5 2701223


Šis pakuotės lapelis paskutinį kartą peržiūrėtas 2023-01-11.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

